arnastofnun/IGC-2024 huggingface dataset:
Þingræður haldnar á Alþingi Íslendinga

Magnús Kjartansson Hæstv. forseti. Ég skal vera mjög stuttorður. Fyrsta málið á dagskrá þessa fundar er fyrirspurn sem ég bar fram í upphafi þessa þings um símakostnað aldraðs fólks og öryrkja. Þetta er 17. mál Sþ. 2. mál á dagskránni er hins vegar 46. mál og allt upp í 82. mál er á dagskrá þessa fundar. Fyrirspurn minni, sem ég bar fram í þingbyrjun, hefur ekki fengist svarað enn þá og hefur hæstv. ráðh. borið ýmsu víð. Hann var viðstaddur hér á einum tveimur eða þremur fyrstu fundunum og taldi sig ekki tilbúinn til að svara, en síðan hefur hann ýmist verið erlendis eða boðað fjarvistarleyfi. Ég vil beina því til hæstv. forseta, sem er oddviti okkar þm., að hann reyni að tryggja það að hæstv. ráðh. gegni skyldustörfum sínum hér á þingi. Ég óska þess mjög eindregið að hæstv. forseti beiti sér fyrir því að ráðh. símamála komi hér og svari þessari fyrirspurn, og raunar virðist mér að það megi beina því til hæstv. ráðh. almennt að þeir gegni störfum sínum hér á þingi. Þeir ráðherrastólar, sem næstir mér eru, eru allir tómir og var þó aðeins einn ráðh. sem bað um fjarvistarleyfi. Ég sé ekki stólana þarna hinum megin, en ég hygg að þeir séu ekki fullir heldur. Þess ber að vænta að hæstv. forseti beini því til hæstv. ráðh. að þeir gegni skyldustörfum sínum hér á hinu háa Alþingi.



Út af því, sem hv. 3. þm. Reykv. sagði, þá er það rétt hjá honum að nokkuð hefur dregist að svara þeirri fyrirspurn sem er 1. mál á dagskrá í dag. En hæstv. samgrh. hringdi til mín nokkru fyrir hádegi í dag og kvaðst ekki mundu geta mætt á þingfundum í dag. En eigi að síður skal ég segja honum frá beiðni hv. 3. þm. Reykv. um að þessari fyrirspurn verði svarað og ég mun stuðla að því að svo verði. Sömuleiðis mun ég koma því á framfæri við hæstv. ríkisstj. að hún verði á þingfundum a.m.k. þegar á að svara fyrirspurnum, en ég veit ekki hvort það rætist úr þeim málum nú. Það er enginn ráðh. viðstaddur enn enda þótt margar fyrirspurnir séu á dagskrá.
Þingræður haldnar á Alþingi Íslendinga



Forseti. Það er nú í rauninni um dagskrá fremur en utan dagskrár. 6. mál á dagskránni er frv. um járnblendiverksmiðju. Ætlunin var að reyna að ljúka 1. umr. málsins og koma málinu til n. Vegna þess mikla annríkis, sem mun verða næstu daga fram að jólahléi í þinginu, og þar sem vitað er að miklar umr. munu verða um þetta mál, þá tel ég ekki rétt að hefja þær umr. og legg til að málið verði tekið út af dagskrá. Ég mælist til þess við hv. iðnn., að þótt málinu sé ekki nú formlega vísað til hennar, þá kanni hún og athugi málið eftir því sem föng eru á í þinghléi.
Þingræður haldnar á Alþingi Íslendinga

Frsm. meiri hl. (Ólafur G. Einarsson) : Hæstv. forseti. Fjh.- og viðskn. hefur athugað þetta frv., en varð ekki sammála um afgreiðslu þess. Álit meiri hl. n., sem ég mæli hér fyrir, er á þskj. 237. Meiri hl. leggur til að frv. verði samþykkt, en ég vil láta þess getið að brtt. mun koma fram við frv. síðar, þegar tollskrárfrv., sem nú er til meðferðar hér í hv. þingdeild, hefur verið samþ. Þessa brtt. leiðir af samþykkt þess frv. þar sem breyta þarf þeim tollskrárnr. sem þetta vörugjald tekur til, þótt gert sé ráð fyrir að vörugjaldið greiðist af sömu vörum og áður.

Frsm. 1. minni hl. (Lúðvík Jósepsson) : Herra forseti. Á þskj. 183 hef ég gert grein fyrir afstöðu minni til þessa máls. Ég er mótfallinn þessu frv. og legg til að það verði fellt. Ég hafði rætt nokkuð um þetta mál við 1. umr. og gert þá frekari grein fyrir afstöðu minni til málsins. Ég tel að þetta tímabundna vörugjald sé þess eðlis að það sé í rauninni ekki hægt að framlengja það eins og gert hefur verið. Ef talið er óhjákvæmilegt að halda við þessum tekjustofni eða ígildi hans, tel ég alveg óhjákvæmilegt að leggja gjaldið á með öðrum hætti en hefur verið gert. Í þessu sambandi hef ég bent á það einnig, og kemur það fram í nál. mínu, að hér er á ferðinni sá ljóti siður af hálfu ríkisvaldsins að halda í sífellu í alla tekjustofna sem einu sinni hefur verið gripið til. þó að það hafi verið gripið til þeirra sem algjörra neyðarráðstafana eða bráðabirgðagjaldtöku. Þessi gjaldstofn er þannig, að upphaflega var ekki ætlað að hann stæði nema í 51/2 mánuð eða svo, en nú er komið að því að hann standi í 21/2 ár. Og af gamalli reynslu tel ég að allt stefni á það að þetta sé að verða fastur tekjustofn, menn komist ekki út úr þessum vanda, og því kominn tími til að endurskoða álagningarreglurnar. Ég hef svo ekki fleiri orð um það, en afstaða mín er sú, að ég legg til að frv. verði fellt.



Herra forseti. Ég skal ekki hafa mörg orð um þetta frv., ég hef áður gert grein fyrir afstöðu minni til þessa máls. Fyrstu lög um þetta gjald voru brbl. núv. hæstv. ríkisstj. sem áttu einungis að gilda tæplega hálft ár, en voru síðan framlengd og áttu þá að gilda árið 1976, en þó fara lækkandi. Því var síðan breytt og var vörugjald hækkað frá því að vera 12%, fyrst þegar það var sett á, í það að vera 18%, sem það er nú og á að standa óbreytt allt næsta ár. Ég hef vikið að því áður hér, að þetta er sá skattur sem er hvað ranglátastur að því er varðar a. m. k. það fólk sem býr úti á landsbyggðinni. Það er staðreynd, sem ekki verður hrakin, að með 18% vörugjaldi er álagningin orðin allt upp í 27–29% þegar neytendur úti á landsbyggðinni fá vöruna til þess staðar þar sem þeir þurfa að kaupa hana. Hér er því enn eitt dæmið um hvað Framsfl. hefur látið hrekja sig af réttri braut byggðastefnu út í það að ganga sífellt meira og meira á hinn tiltölulega litla rétt, sem landsbyggðarfólk hafði, og ganga í frekari átt til ójafnaðar en verið hefur. Ég vil því ítreka andstöðu mína gegn þessu máli og tel að hér sé um að ræða einn af þeim ranglátustu sköttum sem um getur að því er varðar dreifbýlisfólkið. Ég mun því greiða atkv. gegn því að þetta mál nái fram að ganga.
Þingræður haldnar á Alþingi Íslendinga



Herra forseti. Með frv. því, sem hér er lagt fram, er leitað heimildar til að taka lán erlendis vegna opinberra framkvæmda á árinu 1977 og til að endurlána Framkvæmdasjóði þar á meðal. Samtals er hér um jafnvirði 9 milljarða 732 millj. kr. að ræða sem skiptist þannig: 6 milljarðar 870 millj. fara til opinberra framkvæmda og 2 milljarðar 862 millj. kr. er ætlunin að endurlánist Framkvæmdasjóði sem síðan miðlar lánsfé til fjárfestingarlánasjóða, svo sem kunnugt er. Í frv. er einnig leitað heimildar til að ábyrgjast allt að 700 millj. kr. lán vegna orkuframkvæmda sveitarfélaga, og eru þar fyrst og fremst hafðar í huga hitaveituframkvæmdir á Akureyri. Loks er í frv. leitað heimildar til að ákveða með reglugerð að innlend skuldabréfalán allt að 100 millj. kr, sem sveitarfélög kunna að bjóða út vegna meiri háttar hitaveituframkvæmda, skuli hljóta sömu skattalegu meðferð og ríkisskuldabréf, en samkv. 1. gr. laga nr. 7 1974 skulu þau undanþegin framtalsskyldu og skattlagningu á sama hátt og sparifé. Miðar þetta að því að auðvelda sölu slíkra skuldabréfa. Sú fjárþörf, sem frv. felur í sér, er í samræmi við niðurstöður lánsfjáráætlunar ríkisstj. fyrir árið 1977 sem nú hefur verið lögð fram, en gerð verður grein fyrir við 3. umr. fjárlaga. Af ýmsum orsökum er lánsfjáráætlunin siðbúnari en stefnt var að. Frv. fylgir yfirlitstafla þar sem lánsfjárþörfin er sýnd eftir uppruna fjármagns ásamt skiptingu á einstakar framkvæmdir. Þar kemur í ljós að áformaðar lántökur til ríkisframkvæmda eru 10 milljarðar og 30 millj. kr., sem hækkar í 10 milljarða 280 millj. kr. þegar endurlán til sveitarfélaga og vörukaupalán Pósts og síma eru meðtalin. Af þessari fjárhæð er gert ráð fyrir að 3410 millj. kr. verði aflað innanlands og verði því lánsfjárþörf erlendis 6 milljarðar 870 millj. kr., eins og fyrr greinir. Samkv. því verður þriðjungur fjármagnaður með fjáröflun innanlands og 2/3 hlutar með erlendum lánum. Fjáröflunarþörf vegna ríkisframkvæmda hefur hækkað um 1 milljarð 122 millj. kr. frá því sem gert var ráð fyrir í fjárlagafrv., og stafar það einkum af því að nauðsynlegt þykir að hefja lagningu línu frá Kröfluvirkjun austur til Eyrarteigs og verja til þess 500 millj. kr. á næsta ári, auk þess sem önnur ný viðfangsefni hafa bæst á lánsfjáráætlunina og endurskoðun kostnaðaráætlana og verkefnaáfanga einstakra framkvæmda hefur leitt til aukinnar lánsfjárþarfar. Um þessi atriði er nánar fjallað í lánsfjáráætluninni og verður frekari grein gerð fyrir því við 3. umr. fjárlaga. Ég leyfi mér, herra forseti, að leggja til að frv. þessu verði að lokinni þessari umr. vísað til 2. umr. og hv. fjh.- og viðskn.
Þingræður haldnar á Alþingi Íslendinga

Frsm. (Ólafur G. Einarsson) : Herra forseti. Fjh- og viðskn. hefur athugað þetta frv. og mælir með samþykkt þess. Álit n. er á þskj. 221.



Herra forseti. Það er sama að segja um þetta mál og hið fyrra. Fjh.- og viðskn. hefur athugað frv. og á þskj. 222 er álit n. þar sem hún mælir með samþykkt frv.

Frsm. (Ólafur G. Einarsson) : Herra forseti. fjh.- og viðskn. hefur athugað þetta mál einnig. Nál. er á þskj. 223 og mælir n. með samþykkt frv.

Frsm. (Ingólfur Jónsson) : Herra forseti. Iðnn. þessarar hv. d. hefur tekið þetta mál til athugunar og varð sammála um að mæla með því að það yrði samþ. Hv. 2. landsk., Benedikt Gröndal, skrifar undir nál. með fyrirvara. Tveir nm. vorn fjarverandi vegna lasleika.
Þingræður haldnar á Alþingi Íslendinga

Frsm. (Þorv. Garðar Kristjánsson) : Herra forseti. Þetta mál er komið til okkar frá Nd. þar sem þar hafa verið gerðar breytingar á 6. og 9. gr. frv. Þessar breytingar eru einungis orðalagsbreytingar og til þess að kveða skýrar á um merkingu, og breyta þær því ekki efni frv. í neinu. Ég sé þess vegna ekki ástæðu til að fjölyrða um þær. Ég vil taka það fram, að hv. félmn. Ed. tók þetta mál ítarlega fyrir og fékk á sinn fund m. a. fulltrúa úr menntmrn. og framkvæmdastjóra Sambands ísl. sveitarfélaga og afgr. málið svo og þessi hv. d. En það kom í ljós í menntmrn. að það þurfti að kveða skýrar á, og barst formanni félmn. Ed. bréf um það efni sem endaði með þessum orðum, með leyfi hæstv. forseta: „Beðist er velvirðingar á þessum mistökum og farið fram á að félmn. Ed. beiti sér fyrir lagfæringunni.“ Þetta bréf er frá menntmrh. Er þetta bréf barst hafði n. afgr. málið og þessi d. afgr. það þannig að þessi lagfæring varð að fara fram í hv. Nd.



Herra forseti. Félmn. hefur fjallað um frv. það sem hér er til meðferðar, og mælir með samþykkt þess. Við afgreiðslu málsins var Axel Jónsson fjarverandi. Þetta frv. felur í sér eflingu á Bjargráðasjóði. Það er gert ráð fyrir að framlög sveitarfélaga til sjóðsins hækki úr 50 kr. á íbúa í 150 kr. á íbúa, en framlag sveitarfélaganna hefur verið óbreytt í krónutölu allt frá því í ársbyrjun 1970. Þá felur þetta frv. í sér að framlag búvöruframleiðenda hækki úr 0.25% samkvæmt gildandi lögum í 0.35% af söluvörum landbúnaðarins, og er þar um 40% hækkun að ræða, auk þess sem hér er um verðtryggðan tekjustofn að ræða sem hækkar með hækkuðu útsöluverði búvara. Mótframlag ríkissjóðs mun samkvæmt frv. hækka sjálfkrafa. Ef breytingar þær, sem í þessu frv. felast, verða að lögum munu tekjur Bjargráðasjóðs af þeim ástæðum tvöfaldast, en tekjur sjóðsins voru á þessu ári áætlaðar 70–80 millj. kr. Þetta þýðir, að ef frv. verður að lögum, þá má ætla að tekjur sjóðsins á árinu 1977 verði 140–160 millj. kr., að viðbættum tekjum sem stafa af fólksfjölgun og hækkuðu búvöruverði ef til kemur. Þetta er meginefni frv. Ég sé ekki ástæðu til að rekja þetta mál í þessari framsögu nánar. Hæstv. félmrh. gerði ítarlega grein fyrir málinu í framsögu sinni við 1. umr. hér í d. í gær.
Þingræður haldnar á Alþingi Íslendinga



Herra forseti. Sérstakt tímabundið vörugjald var sem kunnugt er upphaflega lagt á með brbl. nr. 65 16. júlí 1975. Var það 12% frá 17. júlí 1975 til 31. des. sama árs, 10% frá 1. jan. 1976 til 4. maí 1976, en hefur verið 18% frá þeim tíma. Samkv. 1. gr. laga nr. 20 1976 skal vörugjald innheimt til 31. des. 1976. Með frv. þessu er lagt til að gjaldið verði framlengt til 31. des. 1977, eins og gert er ráð fyrir í tekjuáætlun fjárlagafrv. fyrir árið 1977. Ekki er gerð till. um breytingu á vöruflokkum sem gjaldskyldir eru, en væntanlega þarf að gera breytingu á frv. með tilliti til frv. til tollskrár sem reiknað er með að verði samþykkt sem lög frá Alþ. áður en Alþ. fer í jólaleyfi. Þar er um að ræða breytingu á tollskrárnúmerum. Áætlað er að hið sérstaka vörugjald skili ríkissjóði 4 milljörðum og 30 millj. kr. þegar á þessu ári, en um 5 milljarða og 300 millj. kr. a næsta ári. Hv. alþm. er í fersku minni tilefni þess að horfið var frá áformum um lækkun vörugjalds á þessu ári og ákveðið að hækka það úr 10% í 18% á s. l. vori. Ástæðan var fjáröflunarþörf til landhelgisgæslu, hafrannsókna og fiskverndaraðgerða, en reyndar einnig sú þörf sem var þá og er er.n að tryggja hallalausan ríkisbúskap. Nú eru horfur á að það takist á þessu ári, að koma ríkisbúskapnum í viðunanlegt jafnvægi á sama tíma sem viðskiptahallinn við útlönd minnkar úr 11–12% 1975 í tæp 4% á þessu ári miðað við þjóðarframleiðsluna. Þetta er mikilsverður árangur, og batinn í ríkisfjármálum hefur áreiðanlega haft sitt að segja í þessu efni. En betur má, ef duga skal, og á næsta ári er mikilvægt að ná verulegum áfanga til þess að bæta stöðu þjóðarbúsins út á við. Við þurfum að stefna að því a. m. k. að helminga viðskiptahalla á næsta ári. Á sama tíma knýja á brýnar þarfir til útgjalda. Þannig má nefna landhelgisgæslu, dómsmál, löggæslu, auk almennra þjóðhagsástæðna. Er því full ástæða til þess að halda 18% vörugjaldinu allt næsta ár, ekki síst þar sem mæta þarf tekjumissi vegna tollalækkana samkvæmt viðskiptasamningum okkar við önnur ríki. Beinar samningsbundnar tollalækkanir eru metnar í fjárlagafrv. 600 millj. kr., en auk þess, þegar tollskrárfrv. hefur verið samþykkt, má bæta þar við öðrum 600 millj. kr., og eru þessar tollalækkanir til hagsbóta fyrir innlenda atvinnuvegi. Hér er um að ræða mikinn tekjumissi og því full ástæða til þess að halda vörugjaldinu óbreyttu þetta ár. Þetta eru í stuttu máli ástæður fyrir flutningi þess frv. sem hér er til umr. Ég leyfi mér, herra forseti, að leggja til að frv. verði að lokinni þessari umr. vísað til 2. umr. og hv. fjh.- og viðskn.
Þingræður haldnar á Alþingi Íslendinga



Virðulegi forseti. Það er aðeins út af ummælum hæstv. samgrh. Hann sagði hér áðan eitthvað á þá leið, að gildandi vegalög hefðu bannað okkur að setja meira fé í vegi úti í dreifbýlinu.

Þetta er misskilningur þinn.

Ja, ætli hæstv. samgrh. geti ekki svarað fyrir sig. Hafi ég misskilið þetta, þá verður það væntanlega leiðrétt. Ég veit ekki til þess að það sé neitt í gildandi vegalögum sem hefur sagt að t. d. á árinu 1976 ættu 1100 millj. að fara í hraðbrautir, nálægt því helmingurinn af því sem fer í vegaframkvæmdir á öllu landinu. Hvar stendur það í lögunum? Þetta er ákvörðunarvald ráðh., þetta er hans stefna, en ekki laganna. Og það er engin breyting sem á að verða með þessu frv. að því er þetta varðar. Það verður eftir sem áður ráðh. og vegamálastjóri sem segja til um það hver skipting verður milli stofnbrauta annars vegar og þjóðbrauta hins vegar. Það er því mesti misskilningur hjá hæstv. samgrh. að lögin hafi bannað að gera meira í vegakerfinu úti í dreifbýlinu heldur en raun ber vitni.  Ég ætla ekki að víkja að því sem hæstv. samgrh. talaði um síðast í sinni ræðu. Það má gerast þá af öðrum aðilum en mér að tala um það mál. En ég vil ítreka það sem ég sagði hér í kvöld, að mér virðist allt benda til að framkvæmdin á því frv., sem hér liggur fyrir, muni reynast, verði það að lögum, sú hin sama og við höfum verið að gagnrýna að því er varðar stefnuna í vegamálum, þ. e. a. s. fyrst og fremst lögð áhersla á vegi með bundnu slitlagi, og við vitum hvar þeir verða. En að gefnu tilefni vil ég óska eftir því við hæstv. samgrh., hann sjálfan og persónulega, enga utanaðkomandi stuðningsmenn úr liði hæstv. ríkisstj., að hann geri grein fyrir því hér eða leiðrétti þennan misskilning minn, hafi ég misskilið.
Þingræður haldnar á Alþingi Íslendinga

Forseti (Ragnhildur Helgadóttir) : Þar sem þetta er síðasti fundur deildarinnar fyrir jólahlé vil ég þakka hv. þdm. gott og ánægjulegt samstarf það sem af er þessu þingi og sömuleiðis starfsliði Alþingis öllu. Ég óska hv. alþm. og fjölskyldum þeirra gleðilegra jóla og farsæls komandi árs, svo og starfsmönnum Alþ. og fjölskyldum þeirra. Þeim sem þurfa að fara um langan veg til heimila sinna óska ég góðrar ferðar og góðrar heimkomu og óska þess að við megum hittast hér heil á næsta ári til starfa ný.

Magnús T. Ólafsson Hæstv. forseti. Í nafni okkar dm. vil ég færa fram þakkir til forseta fyrir góðar óskir í okkar garð. Ég þakka forseta fundarstjórn og samstarf og vil óska forseta og fjölskyldu hennar gleðilegra jóla og farsæls nýs árs. Einnig vil ég í nafni dm. færa fram þakkir til starfsliðs þingsins fyrir samvinnulipurð og alúð við okkur dm. Ég óska starfsliði þingsins gleðilegra jóla og góðs árs. Ég vona, að við megum öll hittast hér heil til starfa á ný að loknu jólaleyfi, og vil biðja dm. að taka undir þessi orð með því að rísa úr sætum. - Dm. risu úr sætum.

Forseti (Ragnhildur Helgadóttir) : Ég þakka hv. 3. landsk. þm. fyrir hans vinsamlegu orð í minn garð og minnar fjölskyldu og hv. þdm. fyrir undirtektir þeirra. - Þessum fundi er slitið.
Þingræður haldnar á Alþingi Íslendinga

Frsm. meiri hl. (Jón Árnason) : Herra forseti. Það er aðeins eitt atriði í sambandi við afgreiðslu fjárl. sem þarf að koma til leiðréttingar, en ekki hefur komið fram, og það er leiðrétting á skattvísitölunni. Þær forsendar, sem hafa átt sér stað varðandi breytingar á grundveili afgreiðslu fjárl., fela það í sér að skattvísítalan á að verr. 162.5, en ekki eins og gert var ráð fyrir í frv. leiðréttingu þessari á skattvísitölu í 7. gr. (162.5) lýst af forseta án andmæla þm. Frv., svo breytt, samþ. með 39 shlj. atkv. og afgr. sem lög frá Alþingi (þskj. 282).
Þingræður haldnar á Alþingi Íslendinga

Forseti (Ásgeir Bjarnason) : Þetta er síðasti fundur sem verður haldinn í Sþ. nú fyrir jól. Því vil ég þakka hæstv. ríkisstj. og hv. alþm. fyrir gott samstarf í vetur og umburðarlyndi í minn garð. Varaforsetum, skrifurum, skrifstofustjóra og starfsfólki Alþingis þakka ég ágæt þjónustustörf. Jafnframt óska ég hv. alþm. og fjölskyldum þeirra og öllu starfsfólki Alþingis gleðilegra jóla og farsæls komandi árs. Utanbæjarþm. óska ég góðrar ferðar og ánægjulegrar heimkomu og ég vona að við megum öll heil hittast hér á Alþ. hinn 24. jan. n. k.



Ég vil fyrir hönd okkar alþm. þakka hæstv. forseta fyrir hlý orð og góðar óskir í okkar garð. Ég vil jafnframt þakka honum fyrir gott samstarf við okkur þm. og fyrir góða og réttláta fundarstjórn. Ég óska hæstv. forseta og fjölskyldu hans gleðilegrar jólahátíðar og farsæls komandi árs. Ég bið hv. þm. að taka undir þessar óskir mínar til forseta með því að rísa úr sætum. - Þm. risu úr sætum.



Ég þakka hv. 2. þm. Austurl. fyrir góðar óskir í minn garð og minnar fjölskyldu, og einnig þakka ég hv. alþm. fyrir að taka undir þær óskir. Ég ítreka það, að ég óska hv. alþm. gleðilegra jóla og farsæls komandi árs.

Forsrh. (Geir Hallgrímsson) : Herra forseti. Forseti Íslands hefur gefið út svo hljóðandi bréf: „Forseti Íslands gerir kunnugt: Að ég að tilskildu samþykki Alþingis veiti forsrh. umboð til þess að fresta um sinn fundum Alþingis, 98. löggjafarþings, frá 21. des. 1976 eða síðar, ef henta þykir, enda verði þingið kvatt til fundar á ný eigi síðar en 24. jan. 1977. Gert í Reykjavík, 20. des. 1976. Kristján Eldjárn. Geir Hallgrímsson. Samkv. þessu umboði og með tilvísun til samþykkis Alþingis lýsi ég hér með yfir því, að fundum þessa Alþingis, 98. löggjafarþings, er frestað frá 21. des. og verður þingið kvatt til fundar á ný eigi síðar en 24. jan. 1977. Að svo mæltu vil ég óska hæstv. forseta, öllum hv. alþm., starfsmönnum þingsins og öllum landsmönnum gleðilegra jóla og farsæls nýárs.
Þingræður haldnar á Alþingi Íslendinga



Herra forseti. Með lögum nr. 97 frá 1971, um vörugjald, voru Styrktarsjóði vangefinna tryggðar tekjur með gjaldi af gosdrykkjum og öli til loka júnímánaðar 1976 og nám þetta gjald kr. 1.95 af hverjum lítra. Þetta ákvæði laganna féll úr gildi um mitt þetta ár og bar brýna nauðsyn til að endurnýja þennan tekjustofn í ljósi breyttra aðstæðna og með hliðsjón af þeirri miklu verðbólguþróun sem átt hefur sér stað á liðnum árum. Það frv., sem hér um ræðir, felur í sér að framlagið til Styrktarsjóðs vangefinna verði 7 kr. af hverjum lítra innlendrar gosdrykkjaframleiðslu. Hækkunin, sem með þessu fæst, mun nema um rúmlega 70 millj. kr. eða úr 31 millj., sem var framlag til sjóðsins á s. l. ári, upp í 105 millj. Í grg. er gerð ágæt grein fyrir þeim verkefnum, sem ætlunin er að vinna að á vegum Styrktarsjóðsins. Fjh.- og viðskn. mælir mjög eindregið með samþykkt þessa frv.



Herra forseti. Ekki skal ég nú tefja tímann lengi, en ég get ekki látið hjá líða að lýsa ánægju minni yfir að þetta frv. skuli vera á greiðri leið í gegnum þingið, ekki síst vegna þess að mér er ljóst að ýmsir í stjórnarráðinu eru ekki sérstaklega hrifnir af hinum eyrnamörkuðu tekjustofnum. En ég er sannfærður um að þetta á eftir að verða þessu merka málefni til mikils góðs og tryggja eðlilegan framgang framfara á þessu sviði.
Þingræður haldnar á Alþingi Íslendinga

Forseti (Þorv. Garðar Kristjánsson) : Þar sem þetta er síðasti fundur fyrir þingfrestun vil ég leyfa mér að þakka hv. dm. fyrir gott og ánægjulegt samstarf. Ég óska hv. dm. gleðilegra jóla og farsæls komandi árs. Sömu óskir hef ég fram að færa til handa skrifstofustjóra Alþingis og öðru starfsfólki Alþingis. Utanbæjarmönnum óska ég góðrar heimferðar og ánægjulegrar heimkomu. Ég vænti þess að við hittumst hér allir heilir á næsta ári.



Herra forseti. Ég vil leyfa mér fyrir hönd okkar þdm. að þakka hæstv. forseta góðar óskir í garð okkar þdm. allra og fjölskyldna okkar um gleðilega hátíð og farsælt komandi ár. Ég vil jafnframt leyfa mér að þakka hæstv. forseta fyrir góða og sanngjarna fundarstjórn það sem af er þessu þingi og óska honum og fjölskyldu hans gleðilegra jóla og góðs og farsæls komandi árs og bið hv. þdm. að taka undir þessar óskir mínar með því að rísa úr sætum. - Dm. risu úr sætum.



Ég þakka hv. 4. landsk. þm. fyrir hlý orð og góðar óskir í minn garð og hv. dm. fyrir að hafa tekið undir orð hans. Ég ítreka óskir mínar til hv. þm. - Fundinum er slitið.
Þingræður haldnar á Alþingi Íslendinga



Herra forseti. Frv. þetta er flutt til staðfestingar á brbl., sem gefin voru út 6. ágúst, um breyt. á l. nr. 95 frá 31. des. 1975, um breyt. á l. um almannatryggingar. Þau lög voru gefin út til þess að leiðrétta í framkvæmd hvernig háttað var álagningu útsvars og innheimtu 1% álags á gjaldstofn útsvara, sem sveitarfélög lögðu á samkvæmt þessum lögum á s. l. ári og sáu um innheimtu á. Þegar til kom voru þessi gjöld lögð á þá sem höfðu lágar tekjur og heitið var, þegar frv. var lagt hér fram, og kom fram í umr. um frv. að ættu að vera fríir af þessu gjaldi. Hins vegar hefur komið í ljós, að þrátt fyrir þessi brbl. hafa ekki allir þeir sloppið sem til var ætlast, svo að hér þarf að gera enn þá bragarbót á og kannske taka upp svipað orðalag og gert var í lögunum sem afgreidd voru nú fyrir jólin, á þann veg að þeir, sem greiddu ekki útsvar eða ekki var lagt á útsvar, væru undanþegnir þessu gjaldi. Það var aldrei ætlun stjórnvalda eða Alþ. að þetta gjald kæmi niður á þessum aðilum. Þó að undanskildir hafi verið sennilega um 90% af þessum aðilum með þessum brbl., þá hefur hitt komið í ljós, sem ég mun gera ráðstöfun til að ræða við n. sem fær þetta frv. til meðferðar. Ég legg svo til, herra forseti, að að lokinni þessari umr. verði málinu vísað til heilbr.- og trn.
Þingræður haldnar á Alþingi Íslendinga

Forseti (Þorv. Garðar Kristjánsson) : Mér hefur borist eftirfarandi bréf : „Reykjavík, 3. febr. 1977. Þar sem ég er á förum til útlanda í opinberum erindum og mun því ekki geta sótt þingfundi á næstunni, leyfi ég mér að biðja um fjarvistarleyfi og með skírskotun til 138. gr. laga um kosningar til Alþingis að óska þess, að 1. varamaður Framsfl. í Vestfjarðakjördæmi, Ólafur Þ. Þórðarson skólastjóri, taki á meðan sæti mitt á Alþingi. Steingrímur Hermannsson, 2. þm. Vestf.“ Ólafur Þ. Þórðarson hefur setið áður á þingi á þessu kjörtímabili og býð ég hann velkominn til starfa.